9. schôdza NR SR - 3.deň - A. dopoludnia
Dátum: 2016-09-08
Poslanec: Raši, Richard (SMER - SD)
Druh vystúpenia: Vystúpenie v rozprave

95. Dobrý deň prajem všetkým. Vážený pán predseda Národnej rady Slovenskej republiky, vážené panie poslankyne, páni poslanci, na základe poverenia Mandátového a imunitného výboru Národnej rady Slovenskej republiky zo dňa 8. 9. 2016 predkladám Národnej rade Slovenskej republiky túto informáciu. Vláda Slovenskej republiky na svojom rokovaní 7. septembra 2016 vymenovala dňom 8. septembra 2016 poslanca Národnej rady Slovenskej republiky Gabriela Csicsaia do funkcie štátneho tajomníka Ministerstva pôdohospodárstva a rozvoja vidieka Slovenskej republiky. Predseda Národnej rady Slovenskej republiky Andrej Danko vzal vymenovanie poslanca Gabriela Csicsaia do funkcie štátneho tajomníka Ministerstva pôdohospodárstva a rozvoja vidieka Slovenskej republiky svojím rozhodnutím z 8. septembra 2016 č. 239 na vedomie. Ďalej zobral na vedomie, že poslancovi Národnej rady Slovenskej republiky Gabrielovi Csicsaiovi, ktorý 23. marca 2016 nastúpil ako náhradník za stranu MOST - HÍD na neuplatňovaný mandát poslanca Ivana Švejnu, v súlade s jeho vyhlásením, zanikol mandát náhradníka a zostáva náhradníkom na tej istej kandidátskej listine a v pôvodnom poradí. Súčasne podľa § 71 ods. 1 a 4 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov a § 10 ods. 1 a 2 písm. b) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, že na neuplatňovaný mandát poslanca Národnej rady Slovenskej republiky Ivana Švejnu za stranu MOST - HÍD nastupuje podľa poradia uvedeného v zápisnici Štátnej komisie pre voľby a kontrolu financovania politických strán o výsledku volieb do Národnej rady Slovenskej republiky 5. marca 2016 za stranu MOST - HÍD dňa 8. septembra 2016 náhradník Peter Antal, narodený 11. júla 1972, bytom Žiar nad Hronom. V tejto súvislosti predseda Národnej rady Slovenskej republiky Andrej Danko zobral na vedomie svojím rozhodnutím z 8. septembra 2016 č. 238 vyhlásenie náhradníka Petra Krajňáka, že sa vzdáva práva nastúpiť na neuplatňovaný mandát poslanca Národnej rady Slovenskej republiky za stranu MOST - HÍD, pretože vykonáva funkciu štátneho tajomníka Ministerstva školstva, vedy, výskumu a športu Slovenskej republiky. Predseda Národnej rady Slovenskej republiky tiež zobral na vedomie, že ďalší náhradník za stranu MOST - HÍD je podľa poradia uvedeného v zápisnici o výsledku volieb Národnej rady Slovenskej republiky Peter Antal. Následne predseda Národnej rady Slovenskej republiky Andrej Danko rozhodnutím z 8. septembra 2016 č. 240 požiadal Mandátový a imunitný výbor Národnej rady Slovenskej republiky o preskúmanie dodržania podmienok nastúpenia náhradníka a o podanie informácie o nastúpení náhradníka na neuplatňovaný mandát poslanca. Mandátový a imunitný výbor Národnej rady Slovenskej republiky sa oboznámil s predmetnými rozhodnutiami predsedu Národnej rady Slovenskej republiky, vyhlásením Gabriela Csicsaia po vymenovaní do funkcie štátneho tajomníka, prejavom vôle Petra Krajňáka, ktorý oznámil, že sa vzdáva práva nastúpiť ako náhradník na neuplatňovaný mandát Ivana Švejnu a so zápisnicou Štátnej komisie pre voľby a kontrolu financovania politických strán o výsledku volieb do Národnej rady Slovenskej republiky 5. marca 2016 vrátane jej príloh. Podľa prílohy č. 1 uvedenej zápisnice nastupuje za poslanca Národnej rady Slovenskej republiky, ktorého mandát sa neuplatňuje, náhradník poslanca Národnej rady Slovenskej republiky, uvedený v citovanom rozhodnutí predsedu Národnej rady Slovenskej republiky. Mandátový a imunitný výbor Národnej rady Slovenskej republiky vzal uvedené skutočnosti na vedomie a odporúča Národnej rade Slovenskej republiky prijať toto uznesenie: Uznesenie Národnej rady Slovenskej republiky z 8. septembra 2016 k Informácii Mandátového a imunitného výboru Národnej rady Slovenskej republiky o nastúpení náhradníka na neuplatňovaný mandát poslanca Národnej rady Slovenskej republiky. Národná rada Slovenskej republiky berie na vedomie, 1. podľa § 2 ods. 3 písm. e) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, že poslanec Národnej rady Slovenskej republiky Gabriel Csicsai bol dňom 8. septembra 2016 vymenovaný do funkcie štátneho tajomníka; 2. že podľa § 71 ods. 1 a 4 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov a § 10 ods. 1 a 2 písm. b) zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov na neuplatňovaný mandát poslanca Národnej rady Slovenskej republiky Ivana Švejnu za stranu MOST - HÍD nastupuje podľa poradia uvedeného v zápisnici Štátnej komisie pre voľby a kontrolu financovania politických strán o výsledku volieb do Národnej rady Slovenskej republiky 5. marca 2016 za stranu MOST - HÍD dňa 8. septembra 2016 náhradník Peter Antal, narodený 11. júla 1972, bytom Žiar nad Hronom; 3. že poslancovi Národnej rady Slovenskej republiky Gabrielovi Csicsaiovi, ktorý 23. marca 2016 nastúpil ako náhradník za stranu MOST - HÍD na neuplatňovaný mandát poslanca Ivana Švejnu, v súlade s jeho vyhlásením, zanikol mandát náhradníka a zostáva na tej istej kandidátskej listine a v pôvodnom znení. Pán predseda, ďakujem pekne, skončil som.